เด็กไทย สุดเจ๋ง พัฒนานวัตกรรม "เก้าอี้ช่วยยืน" เพื่อช่วยผู้สูงอายุที่ไม่สามารถช่วยเหลือตัวเองได้
เด็กชายนิธิยุทธ วงศ์พุทธา จากโรงเรียนอินเตอร์เนชั่นแนลเกวลี ได้เล่าถึงจุดเริ่มต้นในการพัฒนานวัตกรรม “เก้าอี้ช่วยยืน” ว่า เริ่มจากการสังเกตรอบๆ ตัว พบผู้สูงอายุประสบปัญหาเป็นโรคกล้ามเนื้ออ่อนแรง ต้องมีลูกหลาน หรือคนใกล้ชิดคอยดูแลตลอดเวลา แต่หากไม่มีผู้ดูแลก็จะมีความลำบากในการใช้ชีวิต จึงประดิษฐ์คิดค้นนวัตกรรม “เก้าอี้ช่วยยืน” ขึ้น เพื่อช่วยผู้สูงอายุที่ไม่สามารถช่วยเหลือตัวเองได้ โดยออกแบบเก้าอี้ช่วยยืนให้แยกเบาะนั่งส่วนกลาง ออกจากด้านขอบเบาะ ส่วนตรงกลางเบาะจะถูกยึดติดกับมอเตอร์แกนชักที่ทำการติดตั้งไว้ด้านล่างเก้าอี้ ใช้พลังงานจากแบตเตอรี่ สามารถเสียบชาร์จได้ รวมถึงติดตั้งด้ามจับ 2 ข้าง ซึ่งอุปกรณ์ที่ใช้ประดิษฐ์หาได้ภายในประเทศ ต้นทุนการผลิตไม่สูงและสามารถควบคุมการผลิตได้ โดยผลจากการนำไปใช้ประโยชน์จริง ผู้สูงอายุสามารถค่อยๆ ยืนขึ้นได้จากเก้าอี้ช่วยยืน ด้วยตัวเอง ขณะเดียวกันใช้ในการฝึกฟื้นฟูไปด้วย ในอนาคตจะมีการต่อยอด โดยติดตั้งปุ่มสั่งงานที่ด้ามมือจับทั้ง 2 ข้าง ปุ่มที่มือจับด้านซ้ายจะใช้ในการสั่งการให้เบาะดันขึ้น ส่วนปุ่มที่มือจับด้านขวาจะใช้สั่งการให้เบาะค่อยๆ พยุงตัวลงนั่ง สะดวกในการใช้งานและการดูแลตัวเองด้านนางสาววิภารัตน์ ดีอ่อง ผู้อำนวยการสำนักงานการวิจัยแห่งชาติ หรือ วช. กล่าวว่า วช. ส่งเสริมและสนับสนุนนักวิจัยและนักประดิษฐ์ไทยในการนำผลงานที่มีคุณภาพและมีศักยภาพด้านการวิจัยและด้านการประดิษฐ์คิดค้น เข้าร่วมแสดงนิทรรศการและประกวดผลงานในเวทีระดับนานาชาติ ทำให้ผลงานวิจัย สิ่งประดิษฐ์และนวัตกรรมของคนไทยที่ไปเผยแพร่ เป็นที่รู้จักสามารถนำไปสู่การพัฒนาต่อยอดผลงานให้ได้มาตรฐานเกิดการยอมรับในทางการตลาดและก้าวสู่เชิงพาณิชย์ต่อไป